登太室絕頂
作者：呂本中
朝代：宋

paragraphs: 生平仰嵩丘，今日上絕頂。
蒼天不能高，星斗閟光景。
風雲乍起伏，雷雨半蘇醒。
下看飛鳥背，錯亂松柏影。
神龍不深遁，偃蹇臥半嶺。
舊聞飛石鬬，不受懸瀑梗。
大河東北流，渺渺黄數頃。
五更看日出，平地湧金餅。
誰能啜其華，夜氣初未冷。
諸峰環而立，一一皆秀整。
中居此丈夫，衆象不得騁。
巍然萬物表，獨閱百代永。
同來有奇士，可得一笑領。
不用貯微言，區區吊箕潁。